b"\n_START_ARTICLE_\nAsl\xc4\xb1 Erdo\xc4\x9fan\n_START_SECTION_\nBiografia\n_START_PARAGRAPH_\nNascuda a Istanbul el 1967, als quatre anys ja va comen\xc3\xa7ar a llegir i es va graduar el 1983 al Robert College d'Istanbul, un dels centres d'educaci\xc3\xb3 m\xc3\xa9s prestigiosos de Turquia. Despr\xc3\xa9s es va traslladar a la Universitat del B\xc3\xb2sfor on el 1988 es va llicenciar en Inform\xc3\xa0tica. Posteriorment van arribar els estudis de f\xc3\xadsica que va concloure amb un m\xc3\xa0ster a la mateixa universitat. De 1991 a 1993 va treballar al CERN, a Su\xc3\xafssa, com a especialista en f\xc3\xadsica de part\xc3\xadcules. Va continuar la recerca per a realitzar el doctorat en f\xc3\xadsica a Rio de Janeiro. El 1996 va decidir tornar a Turquia per dedicar-se exclusivament a l'escriptura.\n_START_SECTION_\nTraject\xc3\xb2ria com a escriptora\n_START_PARAGRAPH_\nVa comen\xc3\xa7ar a escriure als 23 anys en l'esc\xc3\xa0s temps que tenia mentre treballava al CERN i preparava el seu doctorat en f\xc3\xadsica. La seva primera hist\xc3\xb2ria The Final Farewell Note va guanyar el tercer premi el 1990 el Concurs d'Escriptura Yunus Nadi. La seva primera novel\xc2\xb7la, Kabuk Adam, va ser publicada el 1994, seguida de Mucizevi Mandar\xc3\xadn, un conjunt de contes interconnectats el 1996. El seu conte Ocells de fusta va rebre el 1997 el primer premi de la r\xc3\xa0dio alemanya Deutsche Welle, i la seva segona novel\xc2\xb7la, Kirmizi Pelerinli Kent, va rebre un notable reconeixement internacional i va ser publicada en angl\xc3\xa8s._NEWLINE_De 1998 a 2000 va ser la representant turca del Comit\xc3\xa8 d'Escriptors Empresonats del PEN Club Internacional. Tamb\xc3\xa9 escrivia una columna al diari turc Radikal, amb articles que m\xc3\xa9s tard van ser recollits i publicats en el llibre Bir Yolculuk Ne Zaman Biter presentat en l'edici\xc3\xb3 de 2004 de la MIT Tecnology Review._NEWLINE_Ha viatjat amb sovint i s'ha interessat per l'antropologia i la cultura dels pobles ind\xc3\xadgenes d'Am\xc3\xa8rica. De desembre de 2011 a maig de 2012 va ser \xc2\xabescriptora en resid\xc3\xa8ncia\xc2\xbb a Zuric a invitaci\xc3\xb3 de la Literaturhaus Z\xc3\xbcrich i la Fundaci\xc3\xb3 PWG. El 2016 va ser tamb\xc3\xa9 escriptora en resid\xc3\xa8ncia convidada pel per la Xarxa Internacional de Ciutats de Refugi a Cracovia. Posteriorment, despr\xc3\xa9s del seu retorn a Turquia, va continuar escrivint per al diari prokurd \xc3\x96zg\xc3\xbcr G\xc3\xbcndem.\n_START_SECTION_\nDetenci\xc3\xb3\n_START_PARAGRAPH_\nEl 16 d'agost de 2016, despr\xc3\xa9s d'una batuda policial al peri\xc3\xb2dic \xc3\x96zg\xc3\xbcr G\xc3\xbcndem del que Asli Erdogan \xc3\xa9s membre del consell assessor, la policia va irrompre a casa seva i va arrestar-la acusant-la de terrorisme. Va passar 4 mesos i mig en pres\xc3\xb3 preventiva. Ha estat acusada formalment de tres c\xc3\xa0rrecs en relaci\xc3\xb3 amb el Partit dels Treballadors del Kurdistan: per \xc2\xabrealitzar propaganda de l'organitzaci\xc3\xb3 terrorista\xc2\xbb, \xc2\xabformar-ne part\xc2\xbb i \xc2\xabincitar el poble\xc2\xbb, per la qual cosa podria ser condemnada a cadena perp\xc3\xa8tua._NEWLINE_Despr\xc3\xa9s de la seva detenci\xc3\xb3, 149 escriptors turcs van signar un manifest en la seva defensa i a favor de la llibertat d'expressi\xc3\xb3. Tamb\xc3\xa9 s'ha iniciat un moviment internacional de solidaritat."